Πτήσεις πάνω από τη νήσο Παναγιά στις Οινούσες πραγματοποίησαν σήμερα δύο αεροσκάφη της τουρκικής πολεμικής αεροπορίας ανήμερα του Πάσχα, μη τηρώντας ούτε το άτυπο μορατόριουμ που είθισται να ισχύει λόγω Πάσχα.

Συγκεκριμένα το πρώτο τουρκικό F-16 εισήλθε στο FIR Αθηνών στις 11:11 και εκτελώντας υπερπτήση της νήσου Παναγιάς στις Οινούσσες στα 21.000 πόδια εξήλθε του FIR Αθηνών στις 11.12.

Ακολούθως άλλο τουρκικό αεροσκάφος F-16 αφού εισήλθε στο FIR Αθηνών στις 11.20 και πέταξε πάνω από τη ν. Παναγιά στα 20.000 πόδια βγήκε από το FIR στις 11.21

Σημειώνεται ότι οι υπερπτήσεις πραγματοποιήθηκαν λίγη ώρα μετά την αποχώρηση του υπουργού Εθνικής Αμυνας, Πάνου Καμμένου, ο οποίος επισκέφτηκε τα Φυλάκια Παναγιάς Οινουσσών και Φαρμακονησίου, για να ανταλλάξει ευχές με τους αξιωματικούς, τους υπαξιωματικούς και τους οπλίτες.